钦定古今图书集成/方舆汇编/职方典/第1388卷 > 《放生亭记》蔡善继
## 钦定古今图书集成/方舆汇编/职方典/第1388卷 > 《放生亭记》蔡善继

罗定州城仍泷水之旧，周遭不满百雉。“水自西南来
者，跳而东，犹逝波，然于州城不任受也。自西北来者，
源短而流细，环埤堄之外，而居者汇而为池。城以内
欲任受之，无从也。先是，治城隍者窦两穴而通焉，附
州之民环睥睨之外，而居者复汇而为池，岁取鱼虾
之息，累为素封。上而备兵，下而州治”，即欲资涓滴之
“润，以疏地脉而导涤垢秽无由矣。”余不佞，去年来莅
此中，特采舆人之议，檄假守为疆里锄剔而还之官，
于强有力者似拂，而于群情甚顺。于是去沮洳，辟町
畦，斩恶木，剪荆榛。环池东西，烟波百顷，遍植莲芡之
属，间以菰蒲。环池之两汇，树芙蓉杨柳而间以修篁，
其他桃李杂卉称是。客停骖而过者，“皆攸然有濠濮
之想焉。至若好雨新霁，氛埃乍敛，朝霞映渚，一碧澄
泓。藻荇交加，锦鳞逐队，蒹葭倚岸，烟雾霏微。闲坐一
小舠荡漾，不觉神情超旷，兴会恬怡，徘徊不能舍去。
于是约北丘寂祚者，效颜鲁公故事，每月朔望，醵钱
易《水族》而放之。”州之人欢意捐施者，争先恐后也，共
叹以为希者。是役也，改杀生为放生，变黑业为曰业。
凡兹水族，离豫且之网，脱任公子之钓，而游泳于清
泠之渊，陶然乐也。余不佞，复为亭其上，时召客而燕
焉。鱼与人，余与客，各不相知，而相引以乐，终莫能名
其所以然。即余年运而往矣，方且泡影一身，逆旅一
官，梦幻尘世，何有于兹池而乐之？而不知余之乐无
乎不在。譬之鱼之在水，池沼盆盎，无以异于江湖河
海。余旦暮且去，后继余而官此者，亦复踵余之乐而
乐之。譬薪尽火传，无时而不在也。客问所以名兹轩，
为题其额曰：《乐在》。